joelniklaus/EU_Wikipedias huggingface dataset:
Justin Braun

Justin Timothy Braun (sündinud 10. veebruaril 1987 Saint Paulis, Minnesotas) on USA jäähokimängija, kes mängib kaitsjana NHL-i klubis Philadelphia Flyers.

Aastatel 2006–2010 mängis Braun Amhersti Massachusettsi Ülikooli jäähokimeeskonnas.

2007. aastal valis San Jose Sharks ta NHL-i draftis 201. valikuna. NHL-is debüteeris ta Sharksi meeskonnas 26. novembril 2010 mängus Vancouver Canucksi vastu. Esimese värava lõi ta liigas sama aasta 2. detsembril mängus Ottawa Senatorsi vastu. Hooajal 2010–11 sai ta mõnevõrra enam mänguaega American Hockey League'is mängivas San Jose Sharksi noorteklubis Worcester Sharks ning valiti 2011. aastal ka AHL-i tähtede mängule.

Sharksi meeskonnas mängis Braun kokku üheksal hooajal ja jäi vaid ühel hooajal klubiga väljalangemismängudest välja. Parimaks tulemuseks oli Stanley karikavõistluste finaali jõudmine hooajal 2015–16; finaalseerias kaotati Pittsburgh Penguinsile mängudega 2:4. Tema kõige resultatiivseim põhihooaeg oli 2017–18 (5+28). Väljalangemismängudes oli ta kõige resultatiivseim 2015–16 (2+5). Hooaja 2012–13 alguses toimunud NHL-i tööseisaku ajal mängis Braun Soome kõrgliiga klubis Tappara.

2019. aasta juunis müüdi Brauni mängijaõigused Philadelphia Flyersile. 2022. aasta märtsis kaubeldi ta Flyersist New York Rangersi. 2022. aasta juulis naasis Braun Flyersi, kellega sõlmis üheaastase lepingu.

USA jäähokikoondise koosseisus osales Braun 2012. aasta maailmameistrivõistlustel.

Viited

Välislingid 
 Justin Braun NHL.com lehel
 Justin Braun hockeydb.com lehel

Ameerika Ühendriikide jäähokimängijad
San Jose Sharksi mängijad
Philadelphia Flyersi mängijad
New York Rangersi mängijad
Tappara mängijad
Sündinud 1987
Üllő

Üllő on väikelinn Pesti komitaadis Ungaris. See asub umbes 25 km kaugusel Budapesti südalinnast.

Viited

Vaata ka
Üllői út

Ungari linnad
Szob

Szob (saksa keeles Zopp an der Donau) on väikelinn Pesti komitaadis Ungaris. See asub Doonau jõe vasakkaldal umbes 40 km kaugusel Budapesti südalinnast.

Viited

Ungari linnad
Ráckeve

Ráckeve (serbia keeles Српски Ковин ehk Srpski Kovin) on väikelinn Pesti komitaadis Ungaris. See asub Csepeli saarel Doonau jõeharu paremkaldal umbes 37 km kaugusel Budapesti südalinnast.

Viited

Vaata ka
Ráckevei HÉV

Ungari linnad
Nagykáta

Nagykáta on väikelinn Pesti komitaadis Ungaris. See asub umbes 60 km kaugusel Budapesti südalinnast.

Viited

Ungari linnad
Nortsu tee

Nortsu tee on tänav Rakveres ja paikneb linna põhjaosas. Kaugus linna keskväljakust linnulennul mõõdetuna on 1,1–1,9 km. Tänava nimi on tulnud saksakeelsest nimest Nord, kuna tee kulgeb põhja suunas.

Nortsu tee on 932 meetrit pikk, keskmiselt 22,0 meetrit lai ning asub Lennuvälja linnaosas. 20. sajandi esimeses pooles oli tänava ümbrus veel hoonestamata, siin paiknes kohalik tee.

Tänav saab alguse Raudtee tänava ristmikult, kulgeb põhja suunas ja lõpeb Papiaru tänava ringristmikul.
Nortsu tee ristub lääne poolt Kasarmu tänavaga ja ida poolt Lennuki tänavaga.

Praeguse Nortsu tee ja Kasarmu tänava ristmiku juurde  (Nortsu tee 3) ehitati 1927. aastal Eesti Vabariigi kaitseväe suur punastest tellistest. 5. jalaväepataljoni kasarm (tuntud ka kui Nortsu kasarm), oli osa sõjaeelsest Rakvere sõjaväelinnakust. Kasarmuhoone arhitekt oli Johann Ostrat. 1. diviisi 2. Suurtükiväegrupi kasarmuhoone Nortsu teel valmis 1924 ja on nüüdseks hävinud.

Eesti NSV ajal paiknesid kasarmus Nõukogude väeosa staap, komandopunkt ja juhtkonnadivisjon. NSV Liidu strateegiliste raketivägede 23. kaardiväe raketidiviisi 304. kaardiväe raketipolgu staap, komandopunkt ja juhtkonnadivisjon asusid endises 5. jalaväepataljoni kasarmus Nortsu tee alguses. Raketipolgu elamud asusid Lennuki tänaval.  1980ndail aastail aga NSV Liidu õhukaitsevägede 14. õhukaitsediviisi 207. seniitraketi- ehk õhutõrjeraketibrigaadi juhtkond ja teenindusallüksused. Brigaadi staap asus Nortsu kasarmus.  Nortsu tee 13 asusid maa-alune komandopunkt ja lasketiir. 1990. aastate alguses toimus hoones tulekahju, mille käigus katusekonstruktsioonid hävisid. Praegu on hoone välisseinad konserveeritud. 1996–2012 haldas lasketiiru (0,5 ha) ja maa-alust juhtimispunkti (0,5 ha) Kaitseliidu Lääne-Viru malev.

Nortsu tee idakülje kesk- ja põhjaosas asuvad tootmisettevõtete kinnistud ja hooned, mis on 21. sajandil rajatud Rakvere tööstuspargi detailplaneeringu alusel. Lääneküljel paiknevad riigikaitsemaa ja tootmismaa kinnistud. Tänava lõunaosas asuvad Nõukogude Liidu aegsed tootmishooned. 

Tänav on rajatud välisvalgustuse, asfaltkattega sõidutee ning kergliiklusteega.

Viited

Välislingid 
Geoportaal
Vaade Nortsu tee algusest põhja suunas

Rakvere tänavad
Nani Bregvadze

Nani Bregvadze (gruusia keeles ნანი გიორგის ასული ბრეგვაძე, ; sündinud 21. juulil 1936 Tbilisis) on gruusia laulja, pianist ja pedagoog, NSV Liidu rahvakunstnik (1983).

Ta kasvas muusikalises perekonnas, lõpetas esmalt muusikakooli ja seejärel muusikatehnikumi.
Alates 1956. aastast esines Gruusia Polütehnilise Instituudi isetegvuslikus estraadiorkestris,  1957 sai temast 6-nda ülemaailmse noorte ja üliõpilaste festivali laureaat. 

1963 lõpetas ta Тbilisi Konservatooriumi klaveri erialal, laulu eriala ta õppinud ei ole. 
Juba tudengina hakkas ta laulma Gruusia riikliku filharmoonia estraadiorkestris "Rero". 

1964 gastroleeris ta koos Moskva music-halliga Pariisis ja seejärel kutsuti ta vokaal-instrumentaalansamblisse "Orera", mille solistiks jäi ta 15 aastaks esinedes enam kui 80 riigis. 1966 ühines ansambliga laulja Vahtang Kikabidze, kellest sai lauljatari lähedane sõber. 
 
1980 alustas Bregvadze soolokarjääri.

1997 asutas ta kompanii „Nani”, mille eesmärk on toetada Gruusia noori lauljaid ning organiseerida välismaiste lauljate esinemisi Gruusias.

Tunnustus 

 Gruusia NSV teeneline kunstnik (1968)
 Gruusia NSV rahvakunstnik (1974)
 NSV Liidu rahvakunstnik (1983)
 Tbilisi aukodanik (1995)
 Au orden (Gruusia) (1997, silmapaistva panuse eest Gruusia popvokaalkunsti arendamisse ja populariseerimisse ning pika professionaalse karjääri eest selles valdkonnas)
 Gruusia riiklik preemia (1998)
 Heategevuse kuldmedal (2003)
 Sõpruse orden (Venemaa, 2008) 
 aunimetus „Gruusia sajandi laulja”

Gruusia lauljad
Sündinud 1936
Oleg Pronin

Oleg Pronin (sündinud 27. mail 1972 Narvas) on Eesti vaimulik. Ta on 1999. aastast Eesti Täisevangeelse Kiriku Kohtla-Järve Jumala Sõna Koguduse pastor, 2011. aastast Täisevangeelsete Euroopa Koguduste Liidu piiskop ja 2017. aastast Eesti Täisevangeelse Kiriku piiskop.

Välislingid
 Oleg Pronin Vkontakte
 Oleg Pronin YouTube'is

Eesti vaimulikud
Kristlikud vaimulikud
Usujuhid
Sündinud 1972
Andrew Copp

Andrew Copp (sündinud 8. juulil 1994 Ann Arboris, Michiganis) on USA jäähokimängija, kes mängib keskründajana NHL-i klubis Detroit Red Wings.

Aastatel 2012–2015 mängis Copp Michigani Ülikooli jäähokimeeskonnas.

2013. aastal valis Winnipeg Jets ta NHL-i draftis 104. valikuna. 2015. aasta märtsis sõlmis ta Jetsiga kolmeaastase lepingu. NHL-is debüteeris ta Jetsi meeskonnas 11. aprillil 2015 mängus Calgary Flamesi vastu. Jetsi põhikoosseisu on ta kuulunud alates järgmisest hooajast. Esimese värava lõi ta NHL-is 31. oktoobril 2015 mängus Columbus Blue Jacketsi vastu. 24. märtsil 2021 tegi ta mängus Vancouver Canucksi vastu oma esimese kübaratriki NHL-is (kokku lõi ta selles mängus neli väravat). Hooaeg 2020–21 oli ühtlasi tema senise NHL-i karjääri kõige resultatiivseim (15+24).

2022. aasta märtsis kaubeldi Copp Jetsist New York Rangersi.

2022. aasta juulis sõlmis Copp viieaastase lepingu Detroit Red Wingsiga.

2012. aastal tuli Copp USA kuni 18-aastaste koondisega omavanuste maailmameistriks. USA jäähokikoondise koosseisus osales ta 2017. aasta maailmameistrivõistlustel.

Viited

Välislingid 
 Andrew Copp NHL.com lehel
 Andrew Copp hockeydb.com lehel

Ameerika Ühendriikide jäähokimängijad
Winnipeg Jetsi mängijad
New York Rangersi mängijad
Detroit Red Wingsi mängijad
Sündinud 1994
Cam Fowler

Cameron Matthew Fowler (sündinud 5. detsembril 1991 Windsoris, Ontarios) on Kanadas sündinud USA jäähokimängija, kes mängib kaitsjana NHL-i klubis Anaheim Ducks.

Hooajal 2009–10	mängis ta Ontario Hockey League'i klubis Windsor Spitfires ning võitis samal hooajal klubiga Memorial Cup'i.

2010. aastal valis Anaheim Ducks ta NHL-i draftis 12. valikuna. Ducksi põhikoosseisu on Fowler kuulunud alates hooajast 2010–11. Esimese värava lõi ta 17. oktoobril 2010 mängus Phoenix Coyotesi vastu. Debüüthooaeg on jäänud ka tema seni kõige resultatiivsemaks NHL-is (10+30).

Hooaja 2012–13 esimeses pooles toimunud NHL-i tööseisaku ajal mängis Fowler Rootsi esiliiga klubis Södertälje SK.

2017. aastal valiti Fowler NHL-i tähtede mängule.

2017. aasta juulis pikendas ta Ducksiga lepingut seitsme aasta võrra.

4. novembril 2018 tegi ta mängus Columbus Blue Jacketsi vastu oma esimese kübaratriki NHL-is.

2009. aastal tuli Fowler USA kuni 18-aastaste koondisega omavanuste maailmameistriks ja aasta hiljem juunioride maailmameistriks kuni 20-aastaste koondisega. USA jäähokikoondise koosseisus on ta osalenud 2011. ja 2012. aasta maailmameistrivõistlustel ning 2014. aasta taliolümpiamängudel.

Viited

Välislingid 
 Cam Fowler NHL.com lehel
 Cam Fowler hockeydb.com lehel

Ameerika Ühendriikide jäähokimängijad
Anaheim Ducksi mängijad
Sündinud 1991
Elektritool

Elektritool on toolikujuline seade surmamõistetute hukkamiseks elektrivooluga.

New Yorgi hambaarst Alfred Porter Southwicki 1881. aastal leiutatud seadet kasutati esmakordselt Ameerika Ühendriikides elukaaslase kirvega tapnud William Kemmleri hukkamiseks 6. augustil 1890. Seade täitis kavandatud ülesande teisel katsel.

Viited

Hukkamisviisid
Surmanuhtlus
BioBlock

BioBlock on SARS-CoV-2 vastaseid antikehi sisaldav ninasprei. BioBlock ninasprei sisaldab SARS-CoV-2 vastaseid antikehi, mis on tõhusad ka deltatüve vastu. Eesti teadlaste väljatöötatud ninasprei on täiendav kaitsemeede, mille abil saab takistada koroonaviiruse levikut.

Viited

Ravimid
Ongjini maakond

Ongjini maakond (Ongjin-gun, hangulis 옹진군, hanjas 甕津郡) on Incheoni haldusüksus. Jaguneb seitsmeks myeon'iks.

Lõuna-Korea maakonnad
Sejong

Sejong (kor. 세종특별자치시, Sejong Teukbyeol-jachisi, Hanja 世宗 特別 自治市) on linn Lõuna-Koreas. Sellel on vabariigi regionaalvalitsuse kõrgeima autonoomse eristaatusega linna staatus (특별자치시; 特別自治市; teukbyeol-jachisi). 2016. aastal oli linna elanike arv hinnanguliselt 243 048. Linn on nime saanud kuningas Sejongi järgi, kes valitses Korea poolsaart 15. sajandil Joseoni dünastia osana.

Linn asub Seoulist 120 kilomeetrit lõuna pool. Avatud 2012. aastal mitmed Lõuna-Korea ministeeriumid ja muud valitsuse funktsioonid on 2010. aastatel riigi julgeoleku parandamiseks linna kolinud. Sejong kavandati Korea Vabariigi uueks pealinnaks, ning üleviimist toetas teiste seas aastatel 2003–2008 Lõuna-Korea presidendina töötanud Roh Moo-Hyun. Ülekandmise vastu oli Seouli linnapea Lee Myung-bak, kes tõusis hiljem presidendiks. 2004. aastal hindas riigi konstitutsioonikohus ettepanekut pealinna ebaseaduslikuks ümberpaigutamiseks. Nii jäävad näiteks Seouli presidendi kantselei ning riigi kaitse- ja välisministeeriumi. Kavatsus oli viia keskvalitsus Põhja-Korea "kahuripolügoonist" välja või selle lähedale. Kuigi Lõuna- ja Põhja-Korea vahel on pikka aega kehtinud relvarahu, pole riigid Korea sõja kiiluvees rahulepingut omavahel sõlminud.

Ülikooliharidust pakub noores linnas teiste seas Sejongi Ülikool.

Välislingid 

Lõuna-Korea linnad
Changwon

Changwon on linn Lõuna-Koreas, Lõuna-Gyeongsangi provintsi keskus.

2010. aastal liideti Changwoniga Jinhae ja Masani linn.

2015. aastal oli see rahvaarvult Lõuna-Korea üheksas linn.

Viited

Lõuna-Korea linnad
Hongseongi maakond

Hongseongi maakond (ka Hongsŏngi maakond; Lõuna-Korea omaladinas Hongseong-gun, korea kirjas 홍성군, hani kirjas 洪城郡) on maakond Lõuna-Koreas, Lõuna-Chungcheongi provintsi keskus.

Lõuna-Korea maakonnad
Suwon

Suwon on linn Lõuna-Korea kirdeosas, Gyeonggi provintsi halduskeskus.

Viited 

Lõuna-Korea linnad
Basseux

Basseux on vald Põhja-Prantsusmaal Pas-de-Calais' departemangus.

Väike küla asub 12 km Arrasist edelas, tee D1 ääres, mis kulgeb piki Rooma teed. Väike Crinchoni jõgi voolab läbi valla.

Ajalugu 

 Mainitud esmakordselt 7. sajandil kui Batsalis ning hiljem kui Batseus (1154) ja Basceu (1277).
 1711. aastal rüüstasid Hispaania pärilussõja (1700–1713) ajal linna Louis XIV armee kindralleitnandi markii de Hauteforti väed.
 Aastatel 1788–1789 ehitati presbüter ja külas oli 217 elanikku.
 8. aprillil 1834 põles pool küla maha. Sündmust meenutab pealdis kiriku väraval.
 1. jaanuaril 1871 toimus kaklus Prantsuse tragunite ja Preisi ulaanide vahel.

Vaatamisväärsused 

 Sõjakalmistu
 Notre-Dame'i kirik, pärineb 20. sajandist

Viited 

Pas-de-Calais' departemangu vallad
Narva tänav (Rakvere)

Narva tänav on tänav Rakveres. See asub Kukeküla ja Roodevälja linnaosa piiril Rakvere loodeosas. 

Tänava pikkus on 1193 meetrit Narva tänav algab Tallinna tänava, Heina tänava ja Kauba tänava ristmikult, ristub Vase tänava, Aasa tänava, Õli tänava, Luha tänava, Niine tänava, Muru tänava, Kütuse tänavaga.

Varem kuulusid need alad kohalikule Roodevälja mõisale.

Viited

 Rakvere tänavad
Beaurains

Beaurains on vald Põhja-Prantsusmaal Pas-de-Calais' departemangus.

Eeslinn asub 5 km Arrasist lõunas, teede N17 ja D5 ristumiskoha ümbruses.

Ajalugu 

Esimene kirik ehitati siia 674. aastal. 12. sajandil rajas kihelkonnakogu olulise leprosooriumi, mis ravis Prantsuse poeeti Jean Bodeli.

21. detsembril 1922 avastati Rooma ajast pärinev suur aare. Beaurainsi aare raisati enamuses ja vähene säilinu on nüüd Arrasis. Kuid Briti Muuseumis on ka hõbekandelaaber, kuldmündid ja mõned ehted aardest. Vald hävines Esimese maailmasõja ajal pea täielikult.

19. sajandi Prantsuse näitekirjanik ja libretist Armand d'Artois sündis külas 3. oktoobril 1788.

Vaatamisväärsused 

 St. Martini kirik, pärast 1918. aastat koos ülejäänud külaga uuesti üles ehitatud
 Vana lossi varemed
 Kaks Esimese maailmasõja kalmistut

Viited 

Pas-de-Calais' departemangu vallad
Tiiburlaev

Tiiburlaev ehk Tiibur on kere alaosale kinnitatud tiibade poolt liikumisel tekitatava hüdrodünaamilise jõu mõjul vähemalt osaliselt veest välja tõusva kerega kiirekäiguline veesõiduk. 

Tiiburlaevu kasutatakse peamiselt reisilaevadena või teenistuslaevadena (sõjalaevadena).

Esimese tiiburlaeva ehitas itaallane Enrico Forlanini 1898. aastal.

Veesõidukid
Hamerman znõštšuje virusõ

Hamerman znõštšuje virusõ (ukraina keeles Хамерман Знищує Віруси) on Ukraina ansambel, mis alustas tegevust 1996. aastal Sumõ linnas. Ansambli originaalkoosseisust on alles kaks liiget – Volodõmõr Paholjuk (vokaal, sõnad) ja Albert (Oleg) Tšurenko (vokaal, viis). Aastast 2006 tegutseb ansambel Kiievis.

Ukraina ansamblid
Stripchat

Stripchat on rahvusvaheline täiskasvanute veebisait ja sotsiaalne võrgustik, mis pakub tasuta otseülekandena veebikaameraetendusi, sealhulgas sageli alastust ja seksuaalset tegevust, traditsioonilise virtuaalse reaalsuse ja mobiiliedastuste kaudu.

Vaata ka
Striptiis

Välislingid
 Kodulehekülg 

Veebiportaalid
Inge Talts

Inge Talts (sündinud 12. aprillil 1964) on Hiiumaa arst ja ühiskonnategelane. Ta on 2015. aastal peamiselt tuuleparkide vastu võitlemiseks loodud ühingu Hiiu Tuul juht ja asutajaliige. Samuti on ta olnud pikaajaline vallavolikogu liige nii Kärdla linna, Hiiu valla kui Hiiumaa valla volikogudes. 1999–2015 oli ta erakond Isamaa ja Res Publica liit liige. 2021. aastal pälvis ta Hiiu maakonna teenetemärgi.

Viited 

Sündinud 1964
Riigimaja

Riigimaja on Eestis ühtne teeninduskeskus, kus osutatakse avalikke teenuseid ning kus paiknevad koos erinevate ministeeriumide valitsemisaladest riigiasutused või riiklikud organisatsioonid.

Viited
Ryan Hartman

Ryan Hartman (sündinud 20. septembril 1994 Hilton Head Islandis, Lõuna-Carolinas) on USA jäähokimängija, kes mängib NHL-i klubis Minnesota Wild ründajana paremäärel.

Aastatel 2012–2014 mängis ta Ontario Hockey League'i klubis Plymouth Whalers.

2013. aastal valis Chicago Blackhawks ta NHL-i draftis 30. valikuna. 2013. aasta novembris sõlmis ta Blackhawksiga kolmeaastase lepingu. Hooajal 2013–14 debüteeris ta American Hockey League'is (AHL) Blackhawksi noorteklubis Rockford IceHogs, kus mängis ka suurem osa kahest järgmisest hooajast. 2016. aastal osales ta AHL-i tähtede mängul. NHL-is debüteeris ta 13. veebruaril 2015 mängus New Jersey Devilsi vastu. Hartman sai sellega esimeseks Lõuna-Carolina osariigis sündinud jäähokimängija, kes on NHL-is mänginud. Blackhawksi põhikoosseisu murdis ta hooajal 2016–17. Esimese värava lõi ta NHL-is 12. oktoobril 2016 mängus St. Louis Bluesi vastu. Esimese kübaratriki tegi ta NHL-is 8. jaanuaril 2017 mängus Nashville Predatorsi vastu.

2018. aasta veebruaris kaubeldi ta Nashville Predatorsi ja sealt 2019. aasta veebruaris edasi Philadelphia Flyersi, kus mängis vaid hooaja 2018–19 lõpuni.

2019. aasta juulis sõlmis ta kaheaastase lepingu Minnesota Wildiga. 2021. aasta aprillis pikendas ta klubiga lepingut kahe aasta võrra.

2012. aastal tuli Hartman USA kuni 18-aastaste koondisega omavanuste maailmameistriks ja 2014. aastal USA kuni 20-aastaste koondisega juunioride maailmameistriks.

Viited

Välislingid 
 Ryan Hartman NHL.com lehel
 Ryan Hartman hockeydb.com lehel

Ameerika Ühendriikide jäähokimängijad
Chicago Blackhawksi mängijad
Nashville Predatorsi mängijad
Philadelphia Flyersi mängijad
Minnesota Wildi mängijad
Sündinud 1994
Saaremaa valla vapp

Saaremaa valla vapp on Saare maakonnas asuva Eesti haldusüksuse Saaremaa valla vapp.

Vapi kirjeldus 
Saaremaa valla vapp kujutab eestvaates hõbedast muinaslaeva, mille purjel on sinine langev sabatäht. Kujutatud muinaslaev on Saaremaa peamine heraldiline sümbol, esitades saarlaste iidset merekultuuri ja rahvastevahelist suhtlemist. Sabatäht purjel tähistab Saaremaale ajaloos ja legendides tuntust toonud Kaali meteoriiti. Sinine värvus on mere, usu, hea tahte ja sõpruse tunnusvärv; hõbedane sümboliseerib tarkust, ustavust, siirust ja hingepuhtust, samuti Saaremaa paest pinnast.

Autor 
Sümboolika autor on heraldik Priit Herodes, kelle töö „Vöta või jäta" võitis 2017. aasta kevadel toimunud sümboolikakonkursi.

Vaata ka 
Saaremaa valla lipp

Välislingid 
Saaremaa valla sümboolika valla kodulehel

Saare maakonna lipud
Saaremaa
Miia Pallase

Miia Pallase (1952–1976 Viigipuu; sündinud 24. aprillil 1952 Jõgeval) on Pühajärve Põhikooli direktor.

Lõpetas 1971. aastal Tartu 2. Keskkooli ja 1975. aastal Tartu Riikliku Ülikooli kehakultuuriteaduskonna. 

Aastatel 1975–1980 töötas Tartu Korvpallikooli treenerina. 1980–1983 oli Pühajärve Põhikooli kehalise kasvatuse õpetaja, 1983–1992 oli Otepää Keskkooli kehalise kasvatuse õpetaja. 1992–1995 töötas Otepää linnavalitsuse haridusameti juhatajana. 1995–2002 oli Pühajärve Põhikooli õppealajuhataja.

Alates 2001. aastast on Pühajärve Põhikooli direktor.

Spordikarjäär 
Miia Pallase oli 1967–1971. aastal Eesti korvpalli noortekoondise liige, 1972–1976 Tartu Riikliku Ülikooli esinduskoosseisus ja Eesti koondises. 1972–1978 oli ta kuuel korral Eesti meister korvpallis, neljal korral korvpallikarika võitja ja 1978. aastal korvpalli suvespartakiaadi võitja.

Viited 

Eesti koolijuhid
Otepää vald
Mati Leppik

Mati Leppik (sündinud 5. juunil 1941 Tartus) on eesti maalikunstnik ja kunstiõpetaja.

Ta lõpetas 1986. aastal Tartu Ülikooli ajalooosakonna kunstiajaloo erialal ja on tegutsenud sellest ajast maalikunstnikuna. Oma töödes kasutab värvikompositsiooni põhimõtet. Viljeleb akvarell-, õli- ja akrüülmaali.

On korraldanud isikunäitusi, nt "C'est la Vie" Tartu Sebra galeriis (1996) ja osalenud mitmetel ülevaatenäitustel nii Eestis kui välismaal. Hiljutisemad näitused on Eesti Akvarellistide Ühenduse aastanäitus Rapla kaasaegse kunsti keskuses (2021), Milano digitaalse kunstigalerii M.A.D.S. näitus "Romantica. Shape of my Heart" (2021), International Watercolour Society Finland I rahvusvaheline näitus "Nature, Power and beauty" (2019) jt.

Leppik oli pikaaegne Tartu Lastekunstikooli õpetaja ja Põlva Kunstikooli õpetaja.

Mati Leppik on Tartu Kunstnike Liidu liige ja Eesti Akvarellistide Ühenduse liige.

Abielus Lea Leppikuga. Lapsed Triinu, Ülo ja Uku Jaan.

Loomingu näiteid

Viited 

Eesti maalikunstnikud
Eesti kunstipedagoogid
Sündinud 1941
Ana Revenco

Ana Revenco (sündinud 21. mail 1977 Chișinăus) on Moldova poliitik. Ta on 6. augustist 2021 Moldova siseminister.

Moldova poliitikud
Siseministrid
Sündinud 1977
Jason Zucker

Jason Alan Zucker (sündinud 16. jaanuaril 1992 Newport Beachis, Californias) on USA jäähokimängija, kes mängib Pittsburgh Penguins ründajana vasakäärel.

Aastatel 2010–2012 mängis ta Denveri Ülikooli jäähokimeeskonnas.

2010. aastal valis Minnesota Wild ta NHL-i draftis 59. valikuna. Wildiga sõlmis ta lepingu 2012. aasta märtsis. NHL-is debüteeris ta sama aasta 29. märtsil mängus Florida Pantersi vastu. Esimese värava lõi ta liigas 17. veebruaril 2013 mängus Detroit Red Wingsi vastu. Hooaja 2012–13 esimeses pooles toimunud NHL-i tööseisaku ajal mängis Zucker American Hockey League'i (AHL) klubis Houston Aeros ning valiti samal hooajal AHL-i tähtede mängule ja liiga uustulnukate sümboolsesse koosseisu.

Wildi põhikoosseisu kuulus Zucker alates hooajast 2014–15. 25. oktoobril 2015 lõi ta mängus Winnipeg Jetsi vastu Wildi ajaloo kiireima värava, kui skooris juba kümme sekundit pärast mängu algust. 9. veebruaril 2017 tegi ta mängus Montreal Canadiensi vastu oma esimese kübaratriki NHL-is. Hooaeg 2017–18 on olnud ka seni tema kõige resultatiivseim NHL-is (33 väravat, 31 väravasöötu). Hooajal 2018–19 pälvis ta King Clancy Memorial Trophy.

2020. aasta veebruaris müüdi tema mängijaõigused Pittsburgh Penguinsile.

Aastatel 2009 ja 2010 tuli Zucker USA kuni 18-aastaste koondisega omavanuste maailmameistriks, aastal 2010 tuli ta lisaks kuni 20-aastaste koondisega juunioride maailmameistriks.

Viited

Välislingid 

 Jason Zucker NHL.com lehel
 Jason Zucker hockeydb.com lehel

Ameerika Ühendriikide jäähokimängijad
Minnesota Wildi mängijad
Pittsburgh Penguinsi mängijad
Sündinud 1992
Erich von Landesen

Alexander Eduard Erich von Landesen (30. november 1871– 6. jaanuar 1945) oli Eesti teedeinsener ja arhitekt.

Ta elas Haapsalus, majas Posti tänav 20.

Ta oli Haapsalu raudtee ehituse juht.
Tema projekteeritud on Puhtu parunimaja Jakob von Uexküllile (hilisem Puhtu bioloogiajaama peahoone).

Ta oli ka esimesi jääpurjeka konstruktoreid.

Pere
Tema vanemad olid Alexander von Landesen (1837–1904) ja Klara von Landesen.
Tema vend oli Tartu Ülikooli keemiaprofessor Georg von Landesen.

Viited

Eesti arhitektid
Baltisaksa arhitektid
Sündinud 1871
Surnud 1939
Džuanšer Burtšuladze

Džuanšer Burtšuladze (gruusia keeles ჯუანშერ ბურჭულაძე; sündinud 14. jaanuaril 1978) on Gruusia poliitik. Ta on alates 22. veebruarist 2021 Gruusia kaitseminister.

Gruusia poliitikud
Kaitseministrid
Sündinud 1978
Heiki Lill

Heiki Lill (sündinud 18. veebruaril 1982) on Eesti haridustegelane ja poliitik.

Ta on lõpetanud Kuldre Põhikooli 1997. aastal ja Võru Kreutzwaldi Gümnaasiumi 2000. aastal. 2013. aastal lõpetas Eesti Maaülikooli tehnika ja tehnoloogia eriala bakalaureuse tasemel ning 2017. aastal samas koolis energiakasutuse magistri cum laude. 2021 novembri lõpus kaitses edukalt väitekirja doktorikraadi saamiseks "Erinevate energia salvestustehnoloogiate uudsed rakenduspõhimõtted liginullenergiahoonetes".

Ta töötas Eesti Maaülikooli Tartu tehnikakolledžis õppekava juhina (2014-2022) ning Eesti Ametiühingute Keskliidus lõuna piirkonna juhina (2017-2022).

Heiki Lill oli Eesti Vabaerakonna esimees 9. juunist 2019 kuni 8. detsembrini 2020, mil jõudis lõpule ühinemisprotsess Eesti Vabaerakonna ja Elurikkuse Erakonna vahel ning registrisse kanti Eesti Tulevikuerakond.

Töökäik 

 1999–1999 Võru Kreutzwaldi Gümnaasium, arvutiklassi administraator
 2004–2004 Kaitseliit
 2007–2016 Tartu Vangla, inspektor-korrapidaja abi
 2011–2012 SA Tartu Ülikooli Kliinikum, hooldaja
 2016–2017 Kaitseliit
 2014–2022 Eesti Maaülikooli, Tartu tehnikakolledž, õppekava juht, nooremteadur
 2017– 2022 Eesti Ametiühingute Keskliit, Lõuna piirkonna juht

Eesti haridustegelased
Eesti poliitikud
Sündinud 1982
Jassenevo

Jassenevo on rajoon Moskvas, mis kuulub Edelaringkonda. Rajoonile vastab samanimeline munitsipaalringkond. 

Rajoon hõlmab 25,4 km² suuruse territooriumi. Piirneb põhjaküljelt Konkovo ja Zjuzino ning idaküljelt Tšertanovo rajooniga. Lõuna- ja edelaküljelt piirneb Jassenevo Moskva ringteega. Kuni 2012. aastani kuulusid ringtee-tagused alad Moskva oblastile. Alates 2012. aastast, pärast Moskva linna laienemist edela suunas, on Jassenevo vastas üle ringtee Sossenskoje asundus (kuulub Novomoskovski ringkonda) ja Põhja-Butovo.

Jassenevo loetakse magalarajooniks; selles on üle 178 tuhande elaniku. 

Jassenevos on 4 metroojaama: Tjoplõi Stan, Jassenevo, Novojassenevskaja ja Bitševski Park.

Väljaspool Moskva ringteed Jassenevo vahetus läheduses (Sossenskojes) asub Venemaa Föderatsiooni Välisluureteenistuse peakorter.

Võimuorganid
Rajooni juhtimist teostatakse Jassenevo rajoonivalitsuse (vene keeles управа района Ясенево), kohaliku omavalitsuse tööorganite ning teiste rajooni võimuorganite abil (politsei, prokuratuur jt).

Administratiivvõimuorganiks on Jassenevo rajoonivalitsus. Seda juhib valitsuse pea (глава управы).

Kohaliku omavalitsuse esindusorganiks on 15-liikmeline Jassenevo munitsipaalringkonna saadikute nõukogu, kes valib enda liikmete hulgast esimehe. Kohaliku omavalitsuse täidesaatvaks organiks on munitsipaalringkonna saadikute nõukogu aparaat, mida juhib nõukogu poolt valitud munitsipaalringkonna pea.

Vaatamisväärsused
Rajoonis asub õigeusu kogudusekirik Hram Pokrova Presvjatoi Bogoroditsõ v Jasseneve, mis ehitati aastatel 2008–2015.

Tähelepanuväärsete vaatamisväärsuste seas on ka kaks härrastemaja: Jassenevo ja Uzkoje mõisa härrastemaja.

Välislingid 

Jassenevo rajoonivalituse koduleht

Moskva rajoonid
Endel Härm

Endel Härm (7. september 1923 Viljandi – 19. mai 1996 Viljandi) oli eesti kunstnik.

Ta lõpetas 1943. aastal Viljandi 2. Gümnaasiumi.

Teise maailmasõja ajal mobiliseeriti Endel Härm Saksa sõjaväkke, sõdis soomepoisina ning jõudis 1944. aastal Kehra õppelaagrisse. 1944. aasta septembris sattus ta Nõukogude sõjaväe kätte vangi.

Pärast vangist vabanemist 1946. aastal läks ta õppima Tallinna Riiklikku Tarbekunsti Instituuti, mille lõpetas teatridekoraatorina. Teatrisse ta siiski tööle ei läinud, vaid tegutses koos abikaasa Lilianiga aastaid kaubandusgraafikuna. Lisaks reklaamplakatite ja pakendite kujundamisele illustreeris ta mõne lasteraamatu ning maalis loodusvaateid.

Isiklikku
Tema isa oli pikaaegne Ugala teatri majandusjuht Oskar Härm, isa vend oli orkestrant ja tšellist August Härm ning ema vend oli tõlkija ja luuletaja Voldemar Metsamärt.

Tema abikaasa oli tarbegraafik ja raamatukunstnik Lilian Härm, kellega nad kolisid 1974. aastal taas elama Viljandisse. Neil on kaks poega, kellest üks, Hanno Härm, on samuti kunstnik.

Viited

Välislingid
Haud Viljandi vanal kalmistul

Eesti tarbekunstnikud
Eesti illustraatorid
Viljandi Maagümnaasiumi vilistlased
Soomepoisid
Viljandi vanale kalmistule maetud
Sündinud 1923
Surnud 1996
Michael Bolton

{{Muusikute info 
| Nimi                = Michael Bolton
| Pilt                = MichaelBoltonOct06.jpg
| Pildi_kirjeldus     = 
| Pildi_suurus        = 220px
| Horisontaalne       = 
| Taust               = soolo_laulja
| Sünninimi           = Michael Bolotin
| Alias               = 
| Sündinud            = New Haven, Connecticut, USA 
| Surnud              = 
| Päritolu            = 
| Pill                = 
| Hääleliik           = 
| Stiil               = poprokksoft rockblue-eyed soul| Amet                = 
| Aktiivne            = 1975–
| Plaadifirma         = 
| Seotud_artistid     = 
| URL                 = 
| Koosseis            = 
| Endised_liikmed     = 
| Tähelepanuväärsed_pillid  = 
}}
Michael Bolotin  (sündinud 28. veebruaril 1953 New Havenis, Connecticutis) on USA laulja ja laulukirjutaja.

Bolton viljeles algselt 1970. aastate keskpaigast kuni 1980. aastate keskpaigani hard rocki ja heavy metali, nii oma varastel sooloalbumitel kui ka nendel, mille ta salvestas ansambli Blackjack  solistina. Suurema tuntuse saavutas Bolton 1980. aastate teisel poolel poprokilike ballaadidega.

1980. aastate lõpus ja 1990. aastate alguses oli Boltonil USA singlite edetabelis Billboard Hot 100 seitse esikümnehitti. Esikohale jõudis ta singlitega "How Am I Supposed to Live Without You" (1989) ja "When a Man Loves a Woman" (1991). Mõlemad eelmainitud singlid tõid talle lisaks kaks Grammy auhinda kategoorias Best Male Pop Vocal Performance''. Ameerika Muusikaauhindu on ta võitud kokku kuus.

Ameerika Ühendriikide lauljad
Sündinud 1953
Uusmauri stiil

Uusmauri stiil on historitsistlikult eksootiline arhitektuuristiil, mida iseloomustab mauri stiili elementide taaskasutus. Seda võtsid eelkõige omaks Euroopa ja Ameerika arhitektid pärast romantismi vaimustust kõigest idamaisest. See saavutas oma populaarsuse kõrgpunkti pärast 19. sajandi keskpaika.

Näiteks on uusmauri stiilis ehitatud Sarajevo raekoda.

Vaata ka
Mauri stiil

Kunstistiilid
Historitsism
Émile Bernard

Émile Henri Bernard (28. aprill 1868  Lille – 16. aprill 1941 Pariis) oli postimpressionistlik prantsuse maalikunstnik ja kirjanik, kellel olid sõprussidemed Vincent van Goghi, Paul Gauguini ja Eugène Bochiga ning hiljem ka Paul Cézanne'iga. Suurem osa tema tähelepanuväärsetest töödest on tehtud noores eas, aastatel 1886–1897. Teda seostatakse ka kahe 19. sajandi lõpu kunstisuunaga, kloisonnismi ja süntetismiga. Vähemtuntud on Bernardi kirjanduslik looming, mis hõlmab näidendeid, luulet ja kunstikriitikat ning kunstiajaloo alaseid väiteid. Viimased sisaldavad vahetut teavet moodsa kunsti perioodi kohta, millele Bernard oli kaasa aidanud.

Välislingid

Prantsuse kunstnikud
Prantsuse kirjanikud
Auleegioni ordeni kavalerid
Sündinud 1868
Surnud 1941
Slough

Slough on linn Berkshire'i krahvkonnas Inglismaal. See asub 32 km kaugusel Londoni südalinnast ja 31 km kaugusel Readingist.

Slough on Riia sõpruslinn.

Viited

Suurbritannia linnad
James Rothman

James Edward Rothman (sündinud 3. novembril 1950) on Ameerika Ühendriikide biokeemik.

2013. aastal anti talle, Thomas Südhofile ja Randy Schekmanile Nobeli füsioloogia- või meditsiiniauhind uurimistööde eest, mis puudutavad rakkude transpordisüsteemi mehhanisme. Nad avastasid printsiibid, kuidas rakkudes transporditakse hormoone, ensüüme ja teisi aineid.

Viited

Ameerika Ühendriikide biokeemikud
Sündinud 1950
Sergiu Litvinenco

Sergiu Litvinenco (sündinud 11. juulil 1981 Hîrtopis Cimișlia rajoonis) on Moldova jurist ja poliitik. Ta on 6. augustist 2021 Moldova justiitsminister.

Ta õppis aastani 1996 Hîrtopi gümnaasiumis. Ta lõpetas aastal 2001 Chișinăus oleva Informaatika ja Õiguse Vabariikliku kolledži juristi kvalifikatsioonga. Aastal 2005 lõpetas ta Moldova Riikliku Ülikooli õigusteaduskonna.

Isiklikku 
Ta on abielus ja kahe lapse isa. Ta valdab rumeenia, vene ja inglise keelt.

Moldova poliitikud
Justiitsministrid
Sündinud 1981
Hans Vasar

Hans Vasar (19. juuni 1885 Viljandimaa, Uusna vald, Vasara talu – 13. jaanuar 1919 Viljandi haigla) oli Eesti sõjaväelane (reamees). Maetud 15. jaanuaril 1919 Viljandi Vanale kalmistule.

Haridus
Õppis Uusna valla Anni koolis, Viljandi kihelkonnakoolis ja Viljandi linnakoolis.

Teenistuskäik
Osales Vabadussõjas 15. detsembrist 1918 6. jalaväepolgu 2. pataljoni 6. roodus.

Astus vabatahtlikult 28. detsembril 1918 Scouts väeossa ning siirdus 3. jaanuaril 1919 koos esimeste skautidega Õisu mõisa all rindele. Võttis osa lahingutest Karksi ja Taagepera mõisa ning Helme kiriku juures. Sai 10. jaanuaril 1919 Helme kiriku juures kõhust haavata. Suri 13. jaanuaril 1919 Viljandi haiglas.

Tunnustused
 Vabadusrist II/3 (postuumselt, 24. august 1920)

Isiklikku
Tema õemees oli kirjanik Peet Vallak.

Viited

 
Viljandi vanale kalmistule maetud
Sündinud 1885
Surnud 1919
Kai Oja

Kai Oja (sündinud 20. oktoobril 1979 Viljandis) on mõtteviisi muutja ja eduõpetuse juhendaja.

Eesti inimesed
Sündinud 1979
Aavo Soopa

Aavo Soopa (sündinud 3. jaanuaril 1950) oliViljandi Kesklinna Kooli direktor aastatel 1978-2022. See teeb temast kõige kauem ametis olnud koolidirektori Eestis.

Välislingid
"Aavo Soopa naudib suve koos perega" Sakala, 1. juuli 2004
"AAVO SOOPA ⟩ Kool hoiab noorena. Tõestatud" Sakala, 1. september 2018
Kesklinna Kooli direktor paneb suvel ameti maha. Mantlipärijal soovitab ta õppida Sakala, 14. aprill 2022

Eesti koolijuhid
Sündinud 1950
Jaama puiestee

Jaama puiestee on tänav Rakveres ja paikneb linna põhjaosas. Kaugus linna keskväljakust linnulennul mõõdetuna on 0,9–1,3 km.

Jaama puiestee on 1810 meetrit pikk ning on pikkuselt teine tänav linnas, pikem on vaid Vabaduse tänav. Ida-läänesuunaline tänav on kõige kitsam idaosas (12 meetrit) ja kõige laiem lääneosas (25 meetrit). Jaama puiestee algab Roodevälja linnaosast, läände suundudes läbib Kukeküla ja Lilleküla linnaosa ning lõpeb Mõisavälja linnaosas. Tänav kulgeb paralleelselt Tallinna–Narva raudteega, kaugus põhja pool asuvast raudteemaast ligikaudu 40 meetrit. 20. sajandi esimeses pooles oli Jaama puiestee põhiliselt hoonestamata, ehitised asusid vaid tänava lõunaküljel Rakvere raudteejaama lähedal. Praeguse tänava kohal paiknes kohalik tee.

Tänav saab alguse Õli tänava lõpust, lääne poole suundudes ristub lõuna poolt Kauba, Küti, Malmi, Härma, Võidu, Lille, Tööstuse, Näituse, Kalda ja Maidla tänavatega ning lõpeb Ilu puiestee kohal.

Jaama puiestee idaosas asuvad põhiliselt kahekorruselised äri-, teenindus- ja tootmishooned, keskosas vaheldumisi elamud ja ärihooned, lääneosas korrus- ja pereelamud. Lõuna küljel, Kalda tn 3, paikneb Rakvere Piiritusetehase hoonestu, mille kaugem eelkäija oli Rakvere mõisa viinavabrik. Sellel kinnistul liituvad Rakveret läbivad lahtine Tobia peakraav ja kollektoris Soolikaoja, mille veed voolavad seejärel tänava ja raudtee alt läbi põhja suunas.  

Tänav on välisvalgustuse, asfaltkattega sõidutee ning osaliselt kõnniteega ühel tänava küljel. Tänava keskosa rekonstrueeriti 2021. aastal.

Viited

Välislingid 
Geoportaal
Vaade tänavale lääne suunas Jaama pst 3 kohalt
Vaade Jaama pst 26 kohalt lääne suunas
Vaade Jaama puiestee lõpust ida suunas

Rakvere tänavad
Puelche

Puelche tuul (hispaania keeles viento puelche) on kuiv fööniga sarnane idatuul, mis esineb Kesk-Tšiili lõunaosas. Tuul sai oma nime Puelche rahvast, kes elasid Andide idanõlvades. Puelche tuule põhjuseks on kõrgrõhuõhuala Vaikse ookeani lõunaosas, mis ulatub itta Andide läbi ja/või moodustab ahelikku Atlandi ookeani lõunaosas paikneva kõrgrõhuõhuala suunas. Kevadel puhuvad puelche tuuled võivad põhjustada lume kiiret sulamist Andides, millega kaasnevad tulvad ja liustikke albeedo vähenemist.

Argentinas sarnase tuule nimi on Zomba.

Tuuled
Marcin Wicha

Marcin Wicha (sündinud 1972 Varssavis) on juudi rahvusest Poola tarbegraafik, karikaturist, kolumnist ja kirjanik.

Ta on olnud karikaturist katoliku kiriku iganädalases ajakirjas Tygodnik Powszechny ning teinud kaastööd igakuises ajakirjas Charaktery ja päevalehes Gazeta Wyborcza.

Ta on kirjutanud mitmeid lasteraamatuid.

Tema raamat "Rzeczy, których nie wyrzuciłem" (ilmus poola keeles aastal 2017 Krakówis), ilmus 2021. aastal eesti keeles pealkirja all "Asjad, mida ma ära ei visanud" Loomingu raamatukogus Margus Alveri tõlkes.

Isiklikku 
Tema isa Piotr Wicha (1946–2006) oli arhitekt, isapoolne vanaisa Władysław Wicha (1904–1984) oli Poola metallitööline ja poliitik, aastatel 1954–1964 oli ta Poola Rahvavabariigi siseminister; emapoolne vanaisa Jan Rabanowski (1907–1958) oli Poola elektriinsener ja kommunistlik poliitik.

Poola kirjanikud
Poola kunstnikud
Sünnipäev puudub
Sündinud 1972
Balti Ühispank

AS Balti Ühispank (inglise keeles Union Baltic Bank, UBB) oli 1991–1993 Eestis tegutsenud pank.

Balti Ühispank sai Eesti Pangalt tegevuslitsentsi 29. augustil 1991. aastal, pangale kehtestati välja moratoorium 18.11.92-08.02.93 ning tegevuslitsents tunnistati Eesti Panga poolt kehtetuks 8. veebruaril 1993. aastal ja 16. märtsil 1993 ühendati Põhja-Eesti Aktsiapangaga Põhja-Eesti Pangaks.

Balti Ühispanga presidendiks oli 1992. aastani, Valentin Porfijev ja nõukogu esimeheks oli Indrek Toome Suuromanikud   Sulo Muldia ja Peeter Luik.

Moratoorium ja liitumine 
Eesti Panga välisoperatsioonide  osakonna osa töötajaid eesotsas osakonna endise juhi Valentin Porfirjeviga olid juba varem läinud tegema uut kommertspanka, Balti Ühispanka.  Eesti Pank oli moodustanud oma välisoperatsioonide valitsuse. Eesti Pank, nagu ka kommertspangad, nende seas Balti Ühispank (UBB)  tegid välisarveldusi läbi Venemaa Vnešekonompanga (VEB), sest taasiseseisvumise järel oli see praktiliselt ainus võimalus, sest Eesti oli veel rublatsoonis, VEBis asusid aga valuutahoiused. Eesti Pangast otsustati eraldada välisoperatsioonide talitus ning moodustada eraldi pank, Põhja-Eesti Aktsiapank (PEAP). 

Vene Föderatsiooni Ülemnõukogu Presiidiumi 13.01.1993.a. määruse "NSVL Välismajanduspangast" alusel külmutati nimetatud Eesti pankade - Balti Ühispanga (UBB) ja Põhja-Eesti Aktsiapanga korrespondentkontodel asunud ja sinna laekuvad valuutavahendid.  Balti Ühispangas või PEAPis välisvaluuta hoiuseid omanud kontod külmutati Eesti poolel ja tõsteti pankade bilansist välja riiklikku VEB-fondi.  20.01.1993. aasta Riigikogu otsusega  "NSV Liidu Välismajanduspangas külmutatud Eesti pankade kontod" moodustati Põhja-Eesti Aktsiapanga ja UBB nõuete ja nende klientide nõuete kompenseerimiseks 22.01.1993.a. Eesti Vabariigi nõuete fond nimetusega Riiklik VEB Fond.

Viited

Vaata ka 
 Riiklik VEB Fond

Välislingid 
Balti Ühispanga aktsiate ostmise tingimuste kohta, Vabariigi Valitsuse määrus,	RT 1993, 5, 84
Eesti pangad
Eesti endised ettevõtted
Tulilind (film)

"Tulilind" ("Firebird") on 2021. aasta romantiline suhtedraama, mille režissöör, kaasstsenarist ja kaasprodutsent on Peeter Rebane (debüüt režissöörina), mis põhineb Sergei Fetissovi mälestusteraamatul "The Story of Roman" ("Romani lugu"). Filmi tegevus leiab aset 1970. aastatel Nõukogude Liidu poolt okupeeritud Eestis. Filmi peaosades on Tom Prior (kes oli ka kaasstsenarist ja kaasprodutsent), Oleg Zagorodni ja Diana Požarskaja. Külma sõja ajal Nõukogude õhujõududes aset leidev räägib tõestisündinud loo keelatud armastusest reamehe ja hävituslennuki piloodi vahel.

"Tulilinnu" maailmaesilinastus toimus 35. BFI Flare: Londoni LGBTIQ+ filmifestivalil 17. märtsil 2021. Film linastus ka 27. juunil 2021 toimunud 45. kaadrijoonel: San Francisco rahvusvahelisel LGBTQ+ filmifestivalil, kus pälvis aumärgi parima esimese mängufilmi kategoorias.

Süžee
Sergei, probleemne noor reamees, loeb päevi ajateenistuse lõpuni. Tema elu pöörab pea peale, kui õhujõudude baasi saabub julge hävituslendur Roman. Uudishimust ajendatuna liiguvad Sergei ja Roman mööda ebakindlat piiri armastuse ja sõpruse vahel, kui nende ja baasi komandöri sekretäri Luisa vahel tekib ohtlik armukolmnurk. Sergei on sunnitud silmitsi seisma oma minevikuga, kuna Romani karjäär on ohus ja Luisa püüab oma perekonda koos hoida. Kui seinad sulguvad, riskivad nad oma vabaduse ja eluga, pidades silmas KGB järk-järgult laienevat uurimist ja hirmu kõikenägeva Nõukogude režiimi ees.

Osatäitjad

 Tom Prior Sergei rollis
Oleg Zagorodni Romani rollis
Diana Požarskaja Luisa rollis
Jake Thomas Henderson Volodja rollis
Margus Prangel major Zverevi rollis
Nicholas Woodeson kolonel Kuznetsovi rollis

Kriitika 
Filmi kriitika Eestis on olnud üldiselt positiivne, kus eriti on esile tõstetud suurepärast visuaalset poolt. "Eestit läbi osava kaamerasilma on mõnus vaadata. Peale hallide toonide on siin see meile omane naturaalne ilu." ja "Armastus on ajatu ekraanilugu, olenemata, kes keda ja kuidas armastab. Mitte iga lugu ei saa õnnelikku lõppu, kuid see ei tähenda, et armastama ei peaks. Milleks teha midagi salaja, kui saame seda karjuda tähtedele?"

Viited

Eesti filmid
Suurbritannia filmid
2021. aasta filmid
Eesti draamafilmid
Valge tiiger

Valge tiiger on Bengali tiigri või Amuuri tiigri liik, kelle eripäraks on valge karvastik. Karvkatte hele värv on põhjustatud leutsismist, mille tekitab mõlema vanema poolt saadud valge värvi geen. 
Valge tiiger elab erinevates India osariikides, Nepalis, Bhutanis ja Bangladeshis. Viimase paar sajandi jooksul on nende levik eluslooduses tunduvalt vähenenud nende küttimise tõttu. Siiski elavad nad väga paljudes loomaaedades üle terve maailma. Lisaks peetakse neid ka eksootiliste koduloomadena ja kasvatatakse äritegevuse eesmärgil.  
Täiskasvanud loom võib kaaluda kuni 300 kg ja on umbes 3 m pikk. Keskmine eluiga on 10-20 aastat ning tippkiirus võib olla kuni 97 km/h. Kuna valge tiiger ei ole eraldi tiigri alamliik, siis ei ole ta ka väljasuremisohus.

Välimuse eripära 

Valge tiigri karvastik on valge, pruunide või mustade triipudega. Leutsismi põhjuseks on mõlema vanema retsessiivne valge värvuse geen, mida põhjustab punase ja kollase pigmendi pheomelaniini vähesus või puudumine kehas. Sellise geeni esinemise sagedus on 1 10000 sünni kohta. Tihti aetakse valget tiigrit segi albiinoga. Leutsismi määr looma kehas ja karvkatte heledus sõltub geneetilisest päritolust. Hele karvastik teeb tiigri eluolu ebasoodsaks, kuna neil on raske end ümbritsevas looduses peita ja seepärast on nad teistele loomadele ning ka inimestele kergesti märgatavad. Valgele tiigrile on omane kõõrdsilmsus.

Võrdlus oranži Bengali ja Amuuri tiigriga 

Pärast Amuuri tiigrit on valge tiiger koos Bengali tiigriga teine maailma suurim tiigriliik. Erinevalt valgest tiigrist võib teisi tiigriliike näha liikumas ka eluslooduses. Võrreldes oranži Bengali tiigriga kasvab ta kiiremini ning on nii sünnimomendil kui ka täiskasvanueas raskem ja pikem, kuid uuringud on näidanud, et nende eluiga on oranžist Bengali tiigrist lühem geenimutatsiooni tõttu. Nad saavutavad oma täismõõdu juba 2-3 aastaselt. Erinevalt oranžist Bengali ja Amuuri tiigrist on neil geneetilise soodumuse tõttu sinised silmad. Nagu teistel tiigriliikidel on ka valge tiigri triibud unikaalsed ja võrreldavad inimese sõrmejälgedega - maailmas ei leidu ühtegi samasuguste triibudega tiigrit. Sarnaselt teistele tiigri liikidele on ka valge tiiger karnivoor ehk toitub teistest loomadest.

Aretamine ja ristamine 

Kuna valge tiiger on väga haruldane, on üle maailma väga populaarne nende aretamine ja ristamine. Tihti tuuakse põhjuseks nende väljasuremisoht, mis pole siiski tõsi. Enamasti tehakse seda äritegevuse eesmärgil. Tavaline on omavahel paaritada suguluses olevaid tiigerid, mis toob endaga kaasa palju terviseprobleeme ja väärarengut. Sagedasemad neist on selgroo deformatsioon, suulaelõhed, vaimsed tervisehäired, defektsed organid, puusaliigese düsplaasia, immuunpuudulikkus, kõõrdis ja punnis silmad. Esimene teada olev aretuse eesmärgiks kasutatud valge tiiger oli 1951. aastal tuntuks saanud isane tiiger Mohan. 80% ristamise tagajärjel sündinud valgetest tiigritest sureb sünnidefektide tõttu.

Viited 

Tiigrid
Iraagi Kuningriik

Hašemiitide Iraagi Kuningriik (araabia keeles المملكة العراقية الهاشمية‎, al-Mamlakah al-ʿIrāqiyyah ʾal-Hāshimyyah) oli Lähis-Idas aastatel 1932–1958 esksisteerinud riik.

Iraagi Kuningriik rajati 23. augustil 1921 pärast Osmanite riigi lüüasaamist esimese maailmasõja Mesopotaamia kampaanias. Kuigi aastal 1920 oli Suurbritannia saanud Iraagi aladele Rahvasteliidu mandaadi, otsustati pärast 1920. aasta Iraagi mässu mandaat tühistada ning rajada de jure iseseisev, kuid de facto Suurbritannia võimu all tegutsev kuningriik. Plaan vormistati 1922. aasta Inglise-Iraagi lepinguga.

Suurbritannia võim lõppes aastal 1932 1930. aasta Inglise-Iraagi lepingu alusel. Täielikult iseseisva Hašemiitide Iraagi Kuningriigi aeg oli kogu ulatuses ebastabiilne. Sunniitide võimulesaamine tõi kaasa assüürlaste, jeziitide ning šiiitide mässud, mis veriselt maha suruti. Aastal 1936 toimus riigis sõjaväeline riigipööre ning Bakr Sidqi määras peaministri kohusetäitjaks enda lähikondlase. Riigipöörete tõttu destabiliseerus riik 1941. aastani.

Teise maailmasõja ajal aastal 1941 kukutasid Kuldväljaku ohvitserid Rashid Ali al-Gaylani juhtimisel prints-regent 'Abd al-Ilahi valitsuse. Lühikest aega oli Iraagis võimul natsimeelne valitsus, mille liitlasväed mais 1941 Inglise-Iraagi sõjas kukutasid. Liitlased kasutasid Iraaki hiljem Vichy-Prantsusmaa kontrolli all olnud Süüria Mandaadi ründamiseks ning Iraani tungimise toetamiseks. Samal ajal juhtis Bagdadi keskvalitsuse vastast ülestõusu ka kurdide juht Mustafa Barzani. Kuna ülestõus ebaõnnestus, põgenes Barzani enda kaaslastega Nõukogude Liitu.

Aastal 1945, teise maailmasõja lõpus, liitus Iraak ÜRO-ga ning sai Araabia Liiga asutajaliikmeks. Jaanuaris 1948 puhkesid riigis ulatuslikud vägivaldsed meeleavaldused ehk Al-Wathbahi ülestõus: meelt avaldati Brittidega lepingu sõlmimise vastu ning kommunistide poolt. Protestid kestsid edasi kevadelgi, kuid lõppesid, kui mais kuulutati välja sõjaseisukord, kuna Iraak koos teiste Araabia Liiga riikidega astus sõtta Iisraeliga.

Veebruaris 1958 sõlmisid Jordaania kuningas Ḩusayn ja Iraagi kroonprints `Abd al-Ilāh Araabia Föderatsiooni liidu, mis oli vastukaaluks äsjasõlmitud Egiptuse-Süüria liidule. Araabia Föderatsioon ei kestnud kaua, kuna juba juulis kukutati Iraagi monarhia Abd al-Karim Qasimi juhtimisel.

Vaata ka
 Iraagi kuningate loend
 Iraak
 Iraagi ajalugu
 San Remo konverents

Viited

Välislingid
 Iraagi Kuningriigi põhiseadus

Iraagi ajalugu
Aasia ajaloolised riigid
Veracruzi osariigi lipp

Veracruzi lipp on Veracruzi osariigi lipp.

Endised lipud

Vaata ka 
Veracruzi osariigi vapp

Mehhiko lipud
Ksenotransplantsioon

Ksenotransplantatsioon (ksenos- kreeka keeles "võõras" või ‘’kummaline’’) on elusrakkude, kudede või elundite siirdamine ühelt liigilt teisele. Siirdatavaid rakke, kudesid või elundeid nimetatakse ksenotransplantaatideks.

Ajalugu 
Huvi ksenotransplantatsiooni vastu algas juba aastal 1905, kui kroonilise neeruhaigusega lapsele siirdati küüliku neerud, kuid laialdasemalt hakkas protseduur huvi äratama 1960. aastatel, kui immunoloogias tehti suuri edusamme ning üritati siirdada šimpansi neerud neerupuudulikkusega patsientidele. Samuti siirdati 1984. aastal paavianisüda vastsündinule, kellel oli vasaku südame hüpoplastiline sündroom ja kes elas pärast südameoperatsiooni 20 päeva.

Tänapäeval tingib ksenotransplantatsiooni arengut asjaolu, et inimeste pikenev eluiga on toonud kaasa krooniliste haiguste ja lõppstaadiumis elundipuudulikkusega patsientide arvu suurenemise ning pakkumise ja nõudluse vahel on suur lõhe.

Probleemid 
Ühe liigi elundite, kudede või elusrakkude siirdamine tõstatab palju eetilisi, zoonootilisi ja meditsiinilisi probleeme. Lisaks kerkib ksenotransplantsiooni toimimisel üles küsimus elundite õiglasest jaotusest ning ka loomade heaoluga seotud küsimused, eelkõige need, mis on seotud doonorloomade elutingimustega. Viimasel kümnendil on selle vallas tehtud edusamme, sest geneetiline muutmine annab rohkem võimalusi luua just õiged siirdamiseks loodud ksenotransplantaatid.

Ksenotransplantaatide kandidaadid 
Sigu (Sus scrofa domesticus) peetakse praegu parimateks elundidoonorluse kandidaatideks. Osaliselt, sest ühiskonna seas on sigade tapmine rohkem aktsepteeritud ning sigade ning inimeste füsioloogiliste sarnasuste tõttu. Lisaks on sigadel suhteliselt lühike tiinusperiood, suured pesakonnad ja neid on lihtne aretada, mistõttu nad on kergesti kättesaadavad. Geneetiliselt muundatud sead on muutumas üha enam tavapärasemaks, mis tõstatab küll eetilisi probleeme, kuid suurendab ka siirdamise edukust. Geenide muutmise võimalus aitab võidelda äratõukereaktsioonide ja võimalike zoonoosidega. Šimpanside ja paavianide elundite ksenotransplantatsiooni on üldiselt just välditud eetiliste probleemide ja surmavate viiruste edasikandumise hirmu tõttu. 2021. aasta septembris siirdati esimest korda sea neerud inimesele, ilma kohese äratõukereaktsioonita.

Viited
Raigo Piho

Raigo Piho (sündinud 22. aprillil 1993 Rakveres) on Eesti lohesurfar, endine karateka ja kahevõistleja.

Piho on 2014 ja 2015. aasta Eesti meister lohesurfi vabastiilis ja kolmekordne maailmameister talisurfis.

14. jaanuaril 2022 püstitas Piho uue Eesti kiirusrekordi lohe talisurfis, sõites merejääl suuskade ja lohega 108,86km/h.

Raigo Piho on lisaks ka spordiedendaja, treener ja ettevõtja.
Parandak

Parandak on linn Zarandiehi linna keskosas, kus elab üle kaheksa tuhande inimese. Üks selle linna suveniire on pistaatsia.